ตลท.เปิดกว้างซื้อขายหุ้นผ่านชุดคำสั่งคอมพิวเตอร์
ตลาดหลักทรัพย์ฯ เปิดกว้างสำหรับการส่งคำสั่งซื้อขายหลักทรัพย์ผ่านชุดคำสั่งคอมพิวเตอร์ หรือ Algorithmic Trading ให้เป็นไปตามหลักสากล
9 ส.ค. 2553

ตลาดหลักทรัพย์ฯ เปิดกว้างสำหรับการส่งคำสั่งซื้อขายหลักทรัพย์ผ่านชุดคำสั่งคอมพิวเตอร์ หรือ Algorithmic Trading ให้เป็นไปตามหลักสากล 
นายวิเชฐ   ตันติวานิช รองผู้จัดการ สายงานผู้ออกหลักทรัพย์และบริษัทจดทะเบียน ดูแลสายงานการตลาด ตลาดหลักทรัพย์แห่งประเทศไทย เปิดเผยว่า  ตลาดหลักทรัพย์ฯ มีนโยบายเปิดกว้างให้กับบริษัทหลักทรัพย์และผู้ลงทุนโดยเฉพาะผู้ลงทุนสถาบันที่ซื้อขายผ่านระบบของสมาชิก ให้สามารถส่งคำสั่งซื้อขายหลักทรัพย์ประเภทต่างๆ ได้อย่างสะดวกรวดเร็ว รวมทั้งการใช้ชุดคำสั่งคอมพิวเตอร์ (Algorithmic Trading) ซึ่งเป็นการอำนวยความสะดวกและเพิ่มประสิทธิภาพการบริหารเงินลงทุนผ่านการใช้กลยุทธ์ในรูปแบบต่างๆ ได้มากยิ่งขึ้น ซึ่งเป็นวิธีที่กองทุนในต่างประเทศนิยมใช้ในการบริหารจัดการ เช่น  กองทุนบำเหน็จบำนาญ กองทุนรวม และผู้ลงทุนสถาบันอื่นๆ ที่ลงทุนในตลาดหลักทรัพย์ชั้นนำ
ดร.โรเบิร์ต บาร์น ( Dr. Robert Barnes) ประธานเจ้าหน้าที่บริหาร ยูบีเอส เอ็มทีเอฟ (CEO, UBS MTF: Multilateral Trading Facility) และ กรรมการและผู้จัดการ ด้านตลาดตราสารทุน ยูบีเอส อินเวสต์เม้นท์ แบงก์ (Managing Director, Equities UBS Investment Bank) ประเทศอังกฤษ วิทยากรรับเชิญของตลาดหลักทรัพย์ฯ ในงานสัมมนา Algorithmic Trading: Market Trends and Insights for Asia  ได้ให้ความเห็นว่าพัฒนาการของเทคโนโลยีการส่งคำสั่งซื้อขายของบริษัทหลักทรัพย์ในต่างประเทศโดยเฉพาะแถบยุโรปและอเมริกานั้น ได้ปรับปรุงและก้าวหน้าไปอย่างรวดเร็ว เนื่องจากสภาวะการแข่งขันที่สูงมาก ทำให้ตลาดหลักทรัพย์ชั้นนำจำเป็นต้องปรับปรุงทั้งกฎเกณฑ์และเทคโนโลยีเพื่อตอบสนองต่อความต้องการของโบรกเกอร์และผู้ลงทุนสถาบันประเภทต่างๆ
“ในครึ่งปีแรกของปี 2553 มูลค่าการซื้อขายด้วยการส่งคำสั่งซื้อขายหลักทรัพย์ประเภท Algorithmic Trading คิดเป็น 2.36% ของมูลค่าซื้อขายในตลาดหลักทรัพย์ฯ เพิ่มขึ้นจากปี 2552 ที่มีสัดส่วน  0.9% จะเห็นได้ว่ามีการขยายตัวมากกว่า 100% แต่ถือว่ายังมีสัดส่วนที่น้อยเมื่อเทียบกับตลาดหลักทรัพย์ที่พัฒนาแล้วซึ่งมีสัดส่วนสูงกว่า 20% อย่างไรก็ตาม คาดว่าการส่งคำสั่งซื้อขายประเภทนี้มีแนวโน้มที่จะได้รับความสนใจอย่างแพร่หลายมากขึ้นในอนาคตอันใกล้ เนื่องจากตลาดหลักทรัพย์ฯ ได้ปรับปรุงการให้บริการการเข้าถึงตลาด  (Market Access) ในหลายรูปแบบ ได้แก่ การปรับปรุงระบบการส่งคำสั่งซื้อขายให้สามารถรองรับกับปริมาณการซื้อขายของโบรกเกอร์ที่มีปริมาณการซื้อขายสูง  สมาชิกที่มีธุรกรรมจำนวนมากสามารถจะเพิ่มความเร็วในการส่งคำสั่งนี้เพิ่มเติมได้ และการเชื่อมต่อระบบซื้อขายด้วย FIX Protocol ที่เป็นมาตรฐานสากลเพิ่มความสะดวกในการส่งคำสั่งซื้อขายของผู้ลงทุนต่างประเทศผ่านช่องทาง Direct Market Access (DMA) ซึ่งบริการเหล่านี้จะช่วยสนับสนุนการส่งคำสั่งซื้อขายหลักทรัพย์โดยใช้ Algorithmic Trading ให้มีประสิทธิภาพมากยิ่งขึ้น” นายวิเชฐกล่าว
ทั้งนี้ ในส่วนการกำกับดูแลการซื้อขายหลักทรัพย์ ได้มีการปรับปรุงเกณฑ์ให้เป็นตามมาตรฐานสากลเพื่อรองรับธุรกรรมประเภทใหม่ ๆ ที่เพิ่มขึ้นในอนาคตเช่นกัน